google/wiki40b huggingface dataset:
ישראל פרנצוס

ד"ר ישראל פרנצוס חוקר ספרות חז"ל.

ביוגרפיה

ישראל פרנצוס נולד בפולין בפרובינציית לודז' להוריו שהשתייכו לחסידות גור. ילדותו עברה עליו בעיירה אונייוב. הוא קיבל חינוך מסורתי בחדר, אולם במהרה ידיעותיו השיגו את מה שהיה ניתן ללמד אותו, והוא עבר ללמוד בבית המדרש בעיירה. בגיל עשר תכננו הוריו לשולחו לישיבת חכמי לובלין אולם פרוץ מלחמת העולם השנייה ביטלה את כל התוכניות. 
עם הכיבוש הגרמני גורשו יהודי העיירה באוקטובר 1941 לגטו ב- Czachul. משם הוא הועבר למחנה עבודה ליד פוזנן ומאז לא ראה יותר את בני משפחתו. באוגוסט 1943 הוא הועבר למחנה אושוויץ. במחנה זה פגש את אלברט כהן – קומוניסט צרפתי, שלקח את ישראל פרנצוס בן ה-14 תחת חסותו ודאג לו לעבודה קלה, ביגוד ומזון במידת האפשר. בחורף 1945 הוא הוצעד בצעדת המוות לכיוון מחנה דכאו. בסוף המלחמה הוא הוצעד משם עם שארית האסירים, עד לשחרורם הסופי בידי האמריקאים. 
משם עבר פרנצוס למחנה העקורים פלדפינג ומשם למחנה לנדסברג. במקום זה הוא הוכשר על ידי ארגון אורט כמכונאי רכב, ובמקצוע זה עבד כשנה. במסגרת מכסת הנוער ששלח הג'וינט לארצות הברית הגיע פרנצוס לניו יורק בחודש דצמבר 1947. 
פרנצוס עבד בניו יורק בעבודות דחק שונות. בשנת 1951 בעצת חבר הוא נרשם ללימודי ערב בבית המדרש לרבנים באמריקה. הוא היה בן 24 באותה עת, כאשר הפעם האחרונה שבה למד טקסט עברי היה בגיל 11. בשנת 1954 הוא החל בלימודים בתוכנית המשותפת לבית המדרש ולאוניברסיטת קולומביה. כך הוא קיבל שני תארים ראשונים משני המוסדות. ב-1958 הוא סיים תואר שני באוניברסיטת קולומביה, ובשנת 1962 קיבל תואר שלישי מהאוניברסיטה העברית. במקביל הוא סיים את הסמכתו מבית המדרש לרבנים. עבודת הדוקטורט הייתה בדרכי עריכתה של מסכת ביצה בתלמוד הבבלי בהנחיית פרופ' שרגא אברמסון. בשנת 1960 הוא נישא לטובה שולזינגר מחיפה. 
את הפוסט דוקטורט הוא עשה בבית המדרש לרבנים, שם נדרש להבחן על מסכת מהתלמוד הבבלי כל מספר שבועות. הבחינה נערכה על ידי פרופ' שאול ליברמן. משנת 1963 ועד פרישתו בגיל 80 לימד פרופ' פרנצוס בבית המדרש לרבנים והעמיד דורות של תלמידים. 
ב-1967 הוא הוציא לאור את מסכת ביצה מהתלמוד הירושלמי לראשונה עם פירוש ר' אלעזר אזכרי, על פי כתב יד שנמצא בבית המדרש לרבנים וזוהה על ידי שאול ליברמן. מלבד זאת הוא כתב עשרות מאמרים שהתפרסמו בבמות שונות כמו תרביץ, סיני, דיני ישראל, ספרי יובל שונים ועוד. 
ספר יובל בשם "תפארת לישראל" יצא לכבודו בשנת 2010 בהגיעו לגיל 80.
בריאן קבסאס

קריירת מועדונים

פרק זה לוקה בחסר. אנא תרמו לוויקיפדיה והשלימו אותו.

אינדפנדיינטה דל ואיה

בשנת 2011 הגיע קבסאס למחלקת הנוער של אינדפנדיינטה דל ואיה מליגת העל האקוודורית. ב-15 בדצמבר 2012 הוא ערך את הופעת הבכורה שלו במועדון, כשנכנס כמחליף בדקה ה-80 בהפסד 1-0 לליגה דפורטיבה אוניברסיטריה דה לוחה בשלהי עונת 2012. זו הייתה הופעתו היחידה בליגה בעונה זו, ובעונת 2013 חזר לשחק בשורות מחלקת הנוער של המועדון. בעונת 2014 היה קבסאס שחקן מפתח בקבוצה הבוגרת של המועדון, כשהוא עורך 43 הופעות ליגה ומבקיע שלושה שערים. בעונת 2016 היה קבסאס שחקן מפתח בהגעתה של אינדפנדייטה דל ואיה לגמר גביע ליברטדורס נגד אתלטיקו נסיונל, בו הפסידה קבוצתו. בליגה הוא ערך 18 הופעות ליגה והבקיע שער אחד, כשהוא עוזב את המועדון באמצע העונה.

אטלנטה

ב-8 באוגוסט 2016 חתם קבסאס באטלנטה מהסרייה א'.
שליחותו של הממונה על משאבי אנוש (סרט)

עלילה

יוליה, עובדת זרה ממזרח אירופה שבאה לעבוד בישראל, נהרגת בפיגוע בירושלים. גופתה נותרה ללא דורש בחדר המתים. לפי חפציה התברר שעבדה במאפייה ירושלמית (מאפיית ברמן), ועיתונאי של מקומון ירושלמי (גורי אלפי) מאשים את המאפייה באדישות לגורלה. בעלת המאפייה (גילה אלמגור), הידועה בכינוי "האלמנה", מורה לממונה על משאבי אנוש (מארק איווניר) להביא את המנוחה לקבורה במולדתה.
הסרט עוקב אחר מסעו של הממונה על משאבי אנוש מירושלים אל כפר הולדתה של המנוחה, עד להבאתה לקבורה. אליו נלווה העיתונאי, בארץ היעד (רומניה) מצטרפים אליהם סגן קונסול ישראל במקום (ג'וליאן נגולסקו), הנשוי לקונסולית (רוזינה קמבוס) ובנה הקטין של יוליה (נואה סילבר).
עלילת הסרט משחזרת בנאמנות גבוהה את עלילת הספר. ההבדל המשמעותי העיקרי בין השניים הוא, שבספר הבעלים של המאפיה הוא גבר, "הזקן", ואילו בסרט זו אישה, "האלמנה".
טלפורטציה קוונטית

טלפורטציה קוונטית או הִתְעַתְּקוּת קוונטית היא פרוטוקול שמאפשר העברת מצב קוונטי  לא ידוע בין שני משתמשים מבלי להעביר את הנשא הפיזי של המצב הקוונטי. הפרוטוקול זקוק למשאב של מצבים שזורים המפולגים בין המשתמשים וכן לערוץ תקשורת קלאסית. הפרוטוקול הוצע לראשונה בעבודה של בנט, ברסרד, קרפו, גוזה, פרס ווטרס. הוא נחשב לאחד הפרוטוקולים החשובים בתורת האינפורמציה הקוונטית. טלפורטציה קוונטית אינה מעבירה אנרגיה או חומר ואינה מאפשרת העברת מידע במהירות גבוהה ממהירות האור. היא שימושית בתקשורת קוונטית ובחישוביות קוונטית.
במאי 2010, קבוצת מדענים בסין, הדגימה בניסוי טלפורטציה קוונטית למרחק 16 קילומטר, בדיוק ממוצע של 89%.
במאי 2012, קבוצת מדענים דיווחה על מרחק שיא של 143 ק"מ בניסוי שנערך באיים הקנריים. ניסוי זה טרם אומת על ידי מחקרים נוספים.
ביולי 2017 מדענים סיניים לראשונה ביצעו ניסוי כזה בין כדור הארץ למסלול סיבובו.

תיאור הבעיה

בתהליך מעורבים שני שחקנים אליס (A) ובוב (B) המקושרים ביניהם על ידי ערוץ תקשורת קלאסי שמאפשר להם להחליף אינפורמציה קלאסית אבל לא מאפשר להם להחליף מערכות קוונטיות.  לאליס יש מערכת קוונטית במצב קוונטי לא ידוע. אליס רוצה להעתיק את המצב הקוונטי הלא ידוע של המערכת הקוונטית שלה על מערכת קוונטית זהה שנמצאת בחזקתו של  בוב מבלי שהם יחליפו ביניהם את המערכות באופן פיזי.

הפתרון

אליס ובוב נעזרים במשאב קוונטי של שזירות: הם חולקים ביניהם מצב שזור מקסימלי של מערכות קוונטיות זהות.  על ידי מדידה מתאימה של שתי המערכות שבחזקתה של אליס היא מכינה ממרחק את המערכת של בוב. תוצאות המדידה של אליס מועברת לבוב בתקשורת קלאסית וקובעת את הטרנספורמציה האוניטרית שתשחזר את המצב הלא ידוע המקורי של אליס.
שון גולדברג

קריירה

גולדברג החל לשחק כדורגל במחלקת הנוער של מכבי תל אביב, ובגיל 19 חתם על חוזה מקצועי לארבע שנים בקבוצה הבוגרת של המועדון. ב-12 באוגוסט 2014 ערך את הופעת הבכורה שלו בקבוצה הבוגרת, בתיקו 0–0 נגד מכבי נתניה במסגרת גביע הטוטו. ב-26 באוקטובר 2014 ערך את הופעת הבכורה שלו בליגת העל, בניצחון 4–1 נגד הפועל עכו.
ב-3 בפברואר 2015 הושאל ביחד עם בן רייכרט להפועל תל אביב עד לסיום העונה, במסגרת עסקת העברתו של גילי ורמוט שעשה את הדרך ההפוכה. ב-14 בפברואר 2015 ערך את הופעת הבכורה שלו במועדון, כשנכנס כמחליף בהפסד 0–1 להפועל באר שבע, ועד תום עונת 2014/2015 ערך 9 הופעות במדי הקבוצה.
ביולי 2015 הושאל גולדברג לבני יהודה תל אביב, במדיה שיחק שנתיים, ובמאי 2017 זכה עם הקבוצה בגביע המדינה, לאחר ניצחון על מכבי תל אביב במשחק הגמר.
ב-4 בספטמבר 2017 הושאל לבית"ר ירושלים לעונה אחת, עם אופציה לעונה נוספת. שבוע לאחר מכן רשם את הופעת הבכורה שלו במועדון, כשעלה מהספסל במחצית בניצחון החוץ 2–1 נגד מכבי פתח תקווה. בתום העונה הגיע עם הקבוצה לגמר גביע המדינה, ושיחק 120 דקות בהפסד 1–3 להפועל חיפה.
בתחילת עונת 2018/2019 ערך הופעה אחת במדי מכבי תל אביב בגביע הטוטו, וב-14 באוגוסט 2018 שוחרר מהמועדון וחתם לעונה אחת בהפועל חיפה.
ב-11 ביוני 2019 חתם גולדברג לשלוש שנים בהפועל באר שבע. ב-11 ביולי 2019 ערך את הופעת הבכורה שלו במועדון, כשפתח בהרכב בתיקו 1–1 מול לאצ'י במסגרת מוקדמות הליגה האירופית, ובישל את השער לזכות קבוצתו.
יוסף אסא

לימודי אדריכלות ופיסול

יוסף אסא יליד תל אביב, בהיותו בן 21 התקבל ללימודי אדריכלות בפוליטכניקום של מילנו (Politecnico di Milano) ובמקביל למד פיסול באקדמיה בררה לאמנויות יפות (Accademia di belle Arti di Brera). כעבור שנה עבר לאוניברסיטת פירנצה להמשך לימודי אדריכלות ובינוי ערים, וגם כאן המשיך במקביל את לימודי הפיסול באקדמיה לאמנויות יפות שבפירנצה. מאז 1979 הוא מנהל את המשרד יוסף אסא אדריכלים ומתכנני ערים בתל אביב.
יוסף אסא מתגורר בהרצליה עם אשתו שרי ושלושת ילדיו.

פרויקטים תעופתיים

טרמינל פנים ארצי - טרמינל 1, נתב"ג - יוסף אסא תכנן את שיפוצו של הטרמינל הבינלאומי הישן והתאמתו לטיסות פנים. הרעיון המנחה היה מתן צביון חזותי ואווירה ארצישראלית לאולמות המבנה על ידי שימוש בצבע, אור ואפקטים חזותיים מקומיים טיפוסיים שיבדילו אותו מטרמינל שגרתי בינלאומי. המבנה מחולק לשלושה חללים בעלי "אטמוספירות" שונות: באחד, שולטים צבעי הרי יהודה, ירושלים והגליל, בשני, הודגשה אווירת חופשה באמצעות ציורי ים וטבע ובשלישי, מודגשת החזרה למטרופולין ולאורבניזם.
טרמינל בינלאומי לטיסות מוזלות - טרמינל 1, נתב"ג - לשעבר הטרמינל הבינלאומי אשר הוסב בשדרוג רחב-הקף ועתיר טכנולוגיות ובעיצוב בעל זיקה ל"שמיים הפתוחים", שממנו יוצאות טיסות לרחבי העולם. המוטיב העיצובי הדומיננטי הוא צבעי הקשת.
אריאל דולינקו

ביוגרפיה

דולינקו גדל ומתגורר בקיבוץ יזרעאל. הוא החל להתאמן בשנת 1985 בקבוצת השחייה של הפועל גלבוע בהדרכתו של ארנון אבני. בהמשך עבר עם מאמנו לקבוצת מכבי חיפה.

1990

באליפות ישראל שנערכה ביולי 1990 קבע דולינקו במשחה ל-1500 מטר חופשי שיא ישראלי חדש לגילאי 14 של 17:27.29 דקות.

1992

בתחרות "משחה נועם" שנערכה בנהריה (בריכת 25 מטר) ב-24 בדצמבר 1992 קבע דולינקו שיא גילאי 16 במשחה ל-800 מטר חופשי בתוצאה של 8:21.79 דקות, תוך כדי משחה ה-1500 מטר חופשי.

אלוף ישראל

באליפות ישראל בשחייה שנערכה באפריל 1993 זכה דולינקו ב-3 מדליות, 2 זהב ו-1 כסף. מדליות זהב, במשחה ל-400 מטר חופשי בתוצאה של 4:03.79 דקות, לפני מורן זומרפלד ממכבי נהריה (4:04.33 דקות) וברק עטר מהפועל נהריה (4:13.80 דקות) ובמשחה ל-1500 מטר חופשי בתוצאה של 16:23.32 דקות, לפני לירן אורן מהפועל נהריה (16:24.36 דקות) ושוהם גרשנובל. מדליית כסף, במשחה ל-200 מטר חופשי בתוצאה של 1:57.61 דקות, אחרי מורן זומרפלד (1:56.39 דקות) ולפני רז דר מהפועל הוד השרון בית ברל (1:59.24 דקות). 
בשנת 1995 פרש דולינקו משחייה תחרותית לאחר 10 שנות פעילות.

חיים אישיים

נשוי ואב לארבעה. אביו, צ'רלי, הוא שופט בינלאומי בשחייה ומשמש כשופט ראשי באליפויות ישראל בשחייה. כיום משמש כרואה חשבון.
המשימה: אמזונס

עונה ראשונה (2016)

9 ביולי 2016 – 24 בספטמבר 2016 (תקופת מסע: 30 ימים)
העונה הראשונה החלה את שידורה ב-9 ביולי 2016, בה התחרו שלוש קבוצות "אנקונדה" (צהוב), "יגואר" (אדום) ו"קונדור" (כחול). מהפרק הראשון ועד הגמר עברו המשתתפים תשעה שבטים: שבט הווארנים, שבט הסיונה סקויה, שבט הצאפרוס, שבט הקיצ'ואה, שבט האינקה, שבט הטצ'ילה, שבט השואר, שבט הקופאן ושבט האצ'ואר. הקבוצה הראשונה שהתפרקה הייתה קבוצת קונדור וחברותיה הגר קרויטורו ושחר כספי ניטמעו בשתי הקבוצות הנותרות כאשר הגר עברה לאנקונדה ושחר ליגואר.
בפרק חצי הגמר, נאלצה המשתתפת לי לוי לפרוש עקב בעיות בריאותיות ולכן החליפה אותה המשתתפת בתיה שיף והעפילה לגמר שכן על פי חוקי הפורמט משתתף שיעזוב בשל בעיות בריאותיות יוחלף במודח האחרון מהתוכנית.
פרק הגמר של התוכנית שודר ב-24 בספטמבר 2016 ואליו הגיעו שישה פיינליסטים. בגמר היו ארבעה משימות כאשר בתום כל משימה פרט למשימה הראשונה, הפיינליסט שנשאר אחרון מסיים את דרכו בתוכנית. המודחת הראשונה בגמר הייתה הגר קרויטורו, השנייה בתיה שיף והשלישי רותם סמדג'ה. למשימה האחרונה אליה הגיעו אביאל כהן, מיטל דה רזון ויהודה יצחקוב, על שלושת הנותרים לצאת מהג'ונגל שברשותם תשעת הטוטמים של תשעת השבטים. את שלושת הטוטמים הראשונים הם כבר אספו במהלך המשימות הקודמות ואילו את שישת הטוטמים הנוספים עליהם למצוא בג'ונגל. אל המקום השלישי העפיל אביאל כהן עם טוטם נכון אחד, אל המקום השני הגיעה מיטל דה רזון עם שלושה טוטמים נכונים ומנצח העונה היה יהודה יצחקוב עם ארבעה טוטמים נכונים והוא זכה במיליון שקלים.
דאסו סיסטמס

מוצרים

קו המוצרים של חברת דאסו כולל בתוכו מוצרי תוכנה כגון CATIA לעיצוב מוצרים בסביבה וירטואלית, SolidWorks לעיצוב טכני בתלת מימד, DELMIA לסביבת ייצור וירטואלית, SIMULIA לבחינה וירטואלית של מוצרים, ENOVIA לשיתוף בניהול מחזור חיי המוצר ו- 3DVIA לחוויית מציאות מועשרת וסביבות וירטואליות (LifeLike).
בישראל מפעילה דאסו סיסטמס פעילות שיווק ומכירות, דרך משרדיה בכפר סבא.
ולנטינה פריימן

ולנטינה פריימן (בלטבית: Valentīna Freimane) לבית לוונשטיין (Loewenstein; ‏ 18 בפברואר 1922, ריגה - 16 בפברואר 2018, ברלין) הייתה אשת תיאטרון וקולנוע לטבית ממוצא יהודי.

חייה

אביה של פריימן, לאופולד, היה במוצאו ממשפחה יהודיה דוברת גרמנית בקורלנד. אמה, אווה לבית לולב (Lulaf), הייתה נצר למשפחת סוחרים יהודים דוברי רוסית מסנט פטרבורג שעברה לפני מלחמת העולם הראשונה ללייפאיה. ב-1923 עברה המשפחה לפריז וב-1926 עברה לברלין, עקב עיסוקיו המקצועיים של האב שהיה יועץ משפטי של אולפני הקולנוע UFA. שם זכתה פריימן להכיר כוכבי קולנוע ידועים, בהם אני אונדרה  וקרל למץ' . פריימן למדה בבית ספר בברלין, וב-1931 עברה לגור עם סבה בריגה, שם למדה בבית ספר גרמני. ב-1935, לאחר עליית המפלגה הנאצית לשלטון בגרמניה, עברו גם הוריה לריגה.
עם כיבוש לטביה על ידי ברית המועצות, בשנת 1940, אולצו בני המשפחה לקבל לדירתם קצין סובייטי בתור דייר. פריימן נישאה לסטודנט יהודי בשם דיטריך פיינמן (Dietrich Feinmanis) אך בשל טעות בירוקרטית קיבלה את השם "פריימן".

בתקופת השואה

עם הכיבוש הגרמני של לטביה גורשה פריימן עם קרובי משפחתה לגטו ריגה. רוב קרוביה נרצחו לאחר מכן. בעלה נאסר ומת בכלא בריגה. 
בתקופת השואה, בין השנים 1941-1944, שרדה פריימן במסתורים שונים בריגה, בין היתר בעזרת פאול שימן, לימים חסיד אומות העולם. לאחר מותו ב-1944 הסתתרה בדירה ברובע הישן של ריגה, שם הייתה עדה לכניסת הצבא האדום ולשחרור העיר ב-13 באוקטובר 1944.
לווייתן גוץ

מאפיינים

זהו לווייתן מוארך ונפוץ שמצוי ברוב האוקיינוסים למעט באזורי הקוטב אליהם מגיע רק לעיתים רחוקות. ציידי לווייתנים התעלמו ממין זה במסעות הציד שלהם, עקב גודלו ושומנו הדל יחסית. אך לאחר שציד הלווייתנים הגדולים נהיה אסור ואכוף הציידים הפנו את תשומת לבם למין זה והוא ניצוד מעט יותר משאר הלווייתנים. למרות עובדה זו, הוא אחד הלווייתנים הנפוצים ביותר.
אורכו 9.4 - 12 מטר משקלו 2.85-4.23 טון כאשר הזכרים גדולים מהנקבות. לווייתן גוץ ניזון בעיקר מפלנקטון, דגים קטנים שונים ודיונונים.
נצפה לעיתים בחופי ישראל.
אורנבורג (מחוז)

היסטוריה

ההתיישבות המקורית באזור הייתה של העמים הטורקים השונים. ההתיישבות הרוסית באזור החלה במאה ה-16. באותה תקופה הוקמו מבצרים על נהר יאיק, אשר היה באותה תקופה הגבול של המדינה הרוסית. במאה ה-18 הוקמה העיר אורנבורג והחל פיתוח מסיבי של האזור.עד מהרה העיר נעשתה מרכז של גוברניית אורנבורג ששטחה היה גדול בהרבה מהמחוז הנוכחי. באותה תקופה גבול הגוברניה היה הים הכספי וימת אראל.
ב-15 בפברואר 2013 התפוצץ מטאור באוויר במחוז וגרם לפציעתם של כ-1,200 תושבים בכל האזור.

כלכלה

מחוז אורנבורג הוא אחד ממרכזי החקלאות ברוסיה, האקלים הנוח ששורר בו מאפשר גידול של אורז, שיפון, חמניות, תפוחי אדמה, אפונה, שעועית, תירס ודלעת. בשטח המחוז התגלו מחצבים רבים, והייצוא מהמחוז כולל דלק, גז, ברזל, נחושת, ניקל, אזבסט וכרום. לצד מחצבים אלו המחוז מייצא גם מנועים חשמליים, רדיאטורים וחלקי מכונות שונים.
פרקר לואיס

עלילה

הסדרה מתמקדת במעלליו של פרקר לואיס, תלמיד בבית הספר התיכון של סנטו דומינגו בקליפורניה. בדומה לחבריו, ג'רי ומייקי ולחברתו אנני סלואן, הדאגה הראשית שלו היא לשמור על "קוליות" במהלך שנות ההתבגרות. אף על פי כן, מאמציהם לעיתים רבות מסוכלים על ידי אחותו הקטנה, שלי, ומנהלת בית הספר שלו, גרייס מוסו.
רבים הם מעשי הקונדס בהם פרקר וחבריו מעורבים. משפט מפתח שלהם בבואם לצאת לביצוע תעלול נוסף היה "רבותי, לסנכרן שעונים" (באנגלית: "Gentelmen, Synchronize your swatches").
טום אביב

ביוגרפיה

אביב נולד בתל אביב לעשי ולמיכל אביב, מסעדנים והבעלים של מסעדת "פיקאסו" לשעבר; כיום אנשי נדל"ן המתגוררים בחו"ל. אחותו קים היא סטארטאפיסטית שמתגוררת בלונדון.שירת בצבא במשטרה צבאית ולאחר מכן כמפקד טירונים. למד בבית הספר "תל נורדאו", וסיים תואר ראשון במנהל עסקים מהבינתחומי הרצליה.
אביב לא למד בישול וקולינריה בצורה מסודרת. בעבר היה הבעלים של הקייטרינג "Head Kitchen".
בשנת 2016 זכה בעונה השישית של תוכנית המציאות "מאסטר שף". בשנת 2017 הגיש את התוכנית "דרכון למתכון" ב"רשת", התחרה בתוכנית "היכון, הכן שף" וכן שימש ככתב קולינרי של חדשות האוכל ב"קשת ערוץ 2".
בשנת 2018 פתח את המסעדה האיטלקית "קוקו במבינו", ביחד עם המסעדנים אורי רז ואיתי ביטון, וחצי שנה לאחר מכן פתח את הדיינר "Fat cow". בהמשך התמנה ליועץ הקולינרי של חברת הנדל"ן BVM Development בפלורידה, המנוהלת על ידי אמו, ופתח מתחם קולינרי במיאמי.
בשנת 2019 מונה לפרזנטור של מותג הפרימיום "ריינהולד'ס" בחברת "זוגלובק".
אביב מתגורר בתל אביב.
אדמנטיום

אדמנטיום היא סגסוגת מתכתית בדיונית בלתי ניתנת להשמדה, המופיעה בעיקר ביקום מארוול של חברת מארוול קומיקס. מקור שמה במילה Adamant שפירושה "חומר קשה". המתכת מתוארת כאחד החומרים הקשיחים בעולם, וכמעט בלתי ניתנת להשמדה מרגע שקיבעו אותה במצב מוצק. 
השימוש הבולט ביותר בה הוא בדמותו של המוטאנט וולברין מסדרת הקומיקס אקס-מן - אשר עצמותיו "מוזגו באורח מולקולרי" במתכת זו, לרבות טפרים שיוצאים בגב ידו שהיו עשויים בעצם ואשר אף הם צופו באדמנטיום, בתהליך של פרויקט ממשלתי סודי בשם נשק אקס (באופן אירוני מתכת זו, שנועדה להפוך אותו לבלתי ניתן לעצירה, היא זו שהביאה לסופו). בקומיקס מוזכר שהאדמנטיום היא מתכת רעילה והסיבה לכך שאינה הורגת את וולברין היא יכולת ריפוי-העל שלו, המנטרל את נזקיה של המתכת. בתוספת לכוח הריפוי שלו, ציפוי השלד באדמנטיום הפך את וולברין לכמעט בלתי ניתן להריגה.
דמות פופולרית אחרת הקשורה למתכת היא קפטן אמריקה, אשר סימן ההיכר שלו - המגן המשמש אותו להגנה וכנשק - עשוי מסגסוגת של ברזל ומתכת בדיונית בשם ויברניום אנטאקרטי, שביחד יצרו את האדמנטיום. מבין הדמויות הנוספות הנעזרות במתכת האדמנטיום נמנים בולזאיי, יריבו של דרדוויל, שעמוד השדרה שלו צופה בסגסוגת זו; ליידי דת'סטרייק שעמוד השדרה שלה וטפריה צופו במתכת זו; טפריה של X-23; פלג ראשו העליון (ולאחר מכן גם שלדו) של ראש פטיש, (נבל-על אשר מזוהה כיריבו של ספיידרמן). כמו כן, אחד מכלי נשקו של איירון מן הוא כדור בליסטי מיוחד שעשוי מסגסוגת האדמנטיום, וכן אחת ממעבדותיו של מיסטר פנטסטיק בנויה כולה מהמתכת לצורך ניסויים מסוכנים במיוחד.
נקע בקרסול

פתופיזיולוגיה

נקע מתרחש כאשר עומס המופעל על מערכת הרצועות במפרק עולה על כוחן של הרצועות. כתוצאה מהעומס אחת הרצועות או יותר נפגעת ונמתחת (קרע מיקרוסקופי המכונה נקע מדרגה I או נקע קל), נקרעת חלקית (נקע מדרגה II או נקע מתון) או נקרעת לחלוטין (נקע מדרגה III או נקע קשה).
רוב הנקעים בקרסול מערבים את החלק הצידי של המפרק. הם מתרחשים בתנועה חזקה בקרסול הכוללת הפניה של כף הרגל כלפי פנים בזמן תנועה (הליכה או ריצה) או בעת נחיתה מקפיצה. אם מנח הקרסול בעת הפגיעה הוא כפיפה כפית, הסיכוי לנקע עולה. רצועת השוקית והערקום הקדמית, היא הרצועה החלשה ביותר בקרסול, נפגעת בשיעור הגדול ביותר. בשיעור נמוך יותר נפגעת גם רצועת השוקית והעקב. פגיעה ברצועות אחרות היא אפשרית אך נדירה יותר. לעיתים נפגעים מבנים נוספים בקרסול, כגון סחוס הערקום, גידים ועצבים.
נקעים בקרסול מתרחשים בעיקר בעת פעילויות ספורט ופנאי, רובם באנשים צעירים. כמחצית מהפציעות הקשורות לכדורסל ומעט מפחות משליש מהפציעות הקשורות לכדורגל הן נקעים בקרסול.

אבחון

תולדות החולה כוללים סיפור של תנועה חדה וכואבת של הקרסול. לאחר הפציעה מתוארים כאב, נפיחות בחלק הצידי-קדמי של הקרסול וקושי בהנעת הקרסול ובתפקודו. בנקעים מתונים וקשים מופיע לרוב שטף דם תת-עורי. בנקעים קשים מתואר קושי לשאת משקל על הרגל הפצועה ולעיתים אף קושי לשאת את משקל הגוף ללא עזרים.
תוצאות מדויקות יותר לבדיקה מושגות כאשר היא נערכת ארבעה עד חמישה ימים לאחר הפציעה ולא מיד לאחריה. בבדיקה פיזיקלית נמתחות רצועות הקרסול כדי להעריך את שלמותן. רגישות במישושן יכולה לאשש את החשד לפגיעה ברצועות. הבדיקה כוללת מישוש של בליטות העצם משני צידי הקרסול (הפטישונים) על מנת לשלול אפשרות של שבר. כדי לשלול פגיעות אפשריות נוספות, נבדקים רצועות קרסול נוספות, גידי השרירים השוקיתיים, גבששת עצם המסרק החמישית ומפרק השוקה והשוקית התחתון.
צילום רנטגן יכול להדגים שבר בעצמות הקרסול. אפשרות שהחשד לקיומה עולה כאשר גיל הפצוע עולה, מתגלה רגישות במישוש הפטישון הצידי של עצם השוקית ותולדות החולה כוללים תיאור של קושי בנשיאת משקל.

טיפול

התוצאות הטובות והמהירות ביותר לטיפול בנקע מושגות בעזרת טיפול תפקודי מוקדם. גיבוס הקרסול או קיבועו גורם לתוצאות לוואי מזיקות ומעכב החלמה מלאה. טיפול תפקודי עדיף גם על ניתוח בימים שמיד לאחר הפציעה מטפלים בקרסול לפי עקרונות RICE, קרי מנוחה, קירור, חבישה והגבהה של הקרסול. פעולות אלו מאטות את זרימת הדם לקרסול ובכך נמנעת החמרת הפציעה. הנחת קרח על הקרסול ונטילת תרופות מקבוצת נוגדי דלקת שאינם סטרואידים בשלב הראשון מקצרים את הזמן להחלמה מלאה.
הטיפול התפקודי מכוון להנעת הקרסול ולנשיאת משקל עליו מוקדם ככל שניתן. הנעת הקרסול ומתיחה של רקמותיו מחזירה את מלוא טווח התנועה הנורמלי של הקרסול. נשיאת המשקל מאפשרת תרגול ושיקום פרופריאוספטיבי (התחושה העמוקה של מנח הקרסול). כאשר מתאפשרת נשיאת משקל מלאה על הקרסול, מתורגלים שרירי הקרסול כדי לשפר את כוחם ואת הסיבולת שלהם. בשלב האחרון של השיקום, מתורגל תפקוד ברמה גבוהה כמו ריצה וקפיצות ותפקוד לפי רמת התפקוד הרגילה של המשוקם.
נקעים פוגעים ביציבות הקרסול ומעלים את הסיכוי לנקעים חוזרים. מספר דרכים הוצעו למניעת נקעים חוזרים, מתוכם תרגול פרופריאוספטיבי, קרסוליות וחבישות בעזרת טייפ מתאים נמצאו כמקטינים את הסיכוי לנקע חוזר. חיזוק שרירי הקרסול יעיל עוד יותר מקרסוליות וחבישות. נעליים גבוהות, למרות יתרונותיהן הביו-מכניים, בפועל הן חסרות השפעה על שיעור הנקעים החוזרים.
יחסי ערב הסעודית–רוסיה

ערב הסעודית וברית המועצות

ב-1926 נקשרו לראשונה קשרים דיפלומטיים בין ברית המועצות וממלכת נג'ד וחג'אז. 
עם השנים, היחסים התקררו בהדרגה, כאשר ערב הסעודית סגרה את הצירות הסעודית במוסקבה בשנת 1938, והודיעה כי היא מסרבת לשקם את היחסים ביניהם]. היחסים נעשו מתוחים שוב בשנת 1980, לאחר שערב הסעודית הכריזה על תמיכה במוג'אהדין במהלך הפלישה הסובייטית לאפגניסטן. באותה עת ערב הסעודית הידקה את יחסיה עם ארצות הברית, והביעה תמיכה באמריקאים במהלך המלחמה הקרה.

ערב הסעודית ורוסיה

היחסים דיפלומטיים חודשו בשנת 1991, לאחר התפרקות ברית המועצות והקמת ההפדרציה הרוסית. 
בשנת 2003 ביקר ברוסיה עבדאללה, מלך ערב הסעודית, ביקור ראשון בדרג הגבוה ביותר של נציגות סעודית ברוסיה לאחר קירור היחסים. בנוגע למלחמת גאורגיה-רוסיה בשנת 2008, אמר המלך עבדאללה כי הוא מבין את התביעה הרוסית להכרה בינלאומית בדרום אוסטיה ובאבחזיה. למרות דבריו, סעודיה עדיין לא הכירה בטריטוריות אלו כמדינות. 
ב-11-12 בפברואר 2007 ערך נשיא רוסיה ולדימיר פוטין ביקור רשמי בריאד. במהלך הביקור הוא נפגש עם המלך עבדאללה. הביקור היה הזדמנות לשפר את יחסי המדינות.  
היחסים בין שתי המדינות נעשו מתוחים במהלך מלחמת האזרחים בסוריה. רוסיה תמכה בנשיא סוריה בשאר אל-אסד, בעוד ערב הסעודית עמדה בנושא זה לצידה של ארצות הברית וסייעה למורדים במשטר אסד, יחד עם קטר וטורקיה. ראש ממשלת רוסיה דמיטרי מדבדב הזהיר שאם ערב הסעודית וטורקיה יפריעו למעורבות הצבא הרוסי בסוריה, הסכסוך עלול לגרום למלחמת עולם שלישית.
ביוני 2015 חתמו שר ההגנה של סעודיה מוחמד בן סלמאן אל סעוד ונשיא רוסיה פוטין על הסכם לשיתוף פעולה גרעיני בסנקט פטרבורג.
פיפה באקה

"כלות בדרכים"

מסעה של באקה היה חלק ממאמץ לקידום השלום העולמי שנקרא "כלות בדרכים". המסע יצא ממילאנו ב-8 במרץ 2008 והאמניות שהשתתפו בו לבשו שמלות כלה. במסגרת המסע עברו המשתתפות באיטליה, סלובניה, קרואטיה, בוסניה והרצגובינה ובולגריה, וב-20 במרץ 2008 הגיעו לטורקיה. בהמשך הן תכננו לנסוע בטרמפים לסוריה, לבנון ומשם לישראל, לרשות הפלסטינית ובחודש מאי להגיע ליעד הסופי: ירושלים. שם הן התכוונו לכבס את שמלות הכלה שליוו אותן במהלך כל המסע כאות לשטיפת כל פגעי המלחמות ופתיחת עידן חדש של שלום.
יאחמיר היקה

קריירת מועדונים

היקה התחיל את הקריירה שלו בדינמו טירנה, אליה הצטרף בגיל 12. בשנת 2005 הצטרף לרוזנבורג בלקלאב מליגת העל הנורווגית, עוד לפני שערך הופעת בכורה בקבוצה הבוגרת של טירנה.
בשנת 2007 חתם באולימפיאקוס תמורת 600 אלף אירו, וכעבור זמן קצר הושאל לקיי אף טירנה, אלופת אלבניה.
ביוני 2008 חתם היקה במיינץ 05 מהבונדסליגה לשלוש עונות.
לאחר שרשם רק 13 הופעות בשנתיים במדי מיינץ, בשנת 2010 חתם בפאניוניוס מליגת העל היוונית תמורת 120 אלף אירו.
ב-29 בינואר 2011 חזר לקיי אף טירנה. ב-20 בפברואר רשם את משחק החזרה שלו לקבוצה בתיקו 0-0 נגד שקומביני פקין. חודש לאחר מכן, כבש את שער הבכורה שלו בקדנציה בניצחון 0–1 נגד אותה יריבה.
בקיץ 2011, חתם בלוצרן מליגת העל השווייצרית. ב-6 באוגוסט 2011 בתיקו 1-1 נגד יאנג בויז ברן.
ב-3 בפברואר 2017 חתם היקה בסן חוזה ארת'קווייקס מה-MLS. ב-25 בפברואר היקה ערך את הופעת הבכורה שלו בקבוצה במשחק נגד סקרמנטו רפובליק, בה גם הבקיע גם שער הבכורה שלו בקבוצה.
ב-31 בינואר 2019 חתם במכבי נתניה מליגת העל.

קריירה בינלאומית

ב-7 בפברואר 2007 היקה ערך את הופעת הבכורה שלו בנבחרת אלבניה במשחק ידידות נגד מקדוניה. ב-20 באוגוסט 2008, הוא הבקיע את שער הבכורה שלו בנבחרת במשחק נגד ליכטנשטיין אותו כבש כעבור 46 שניות וזהו השער המהיר בהיסטוריה של הנבחרת.
וילם הראשון, נסיך אורנז'

ביוגרפיה

וילם נולד ב-24 באפריל 1533 במבצר דילנבורג שברוזנות נסאו, מדינה שהייתה שייכת באותה תקופה לאימפריה הרומית הקדושה. הוא היה בנו הבכור של וילהלם הראשון, רוזן נסאו-דילנבורג ויוליאנה משטולברג, ויורש העצר של נסיכות אורנז' (אוראניה). אף על פי שאביו ואמו היו פרוטסטנטים, גודל וילם כקתולי בחצר-המלכות של קרל החמישי אשר הבחין בכשרונותיו המדינאיים. בעניינים מדיניים רבים גילה וילם חכמה שקטה, שזיכתה אותו אחר כך בתואר "השתקן".
בשנת 1566 ירש פליפה השני, מלך ספרד את כס המלכות של אביו, כשליט ספרד והולנד. בשנת 1559 הוא מינה את וילם לסטאדהאודר של מחוזות אוטרכט, צפון הולנד, דרום הולנד וזיילנד. וילם לא יכול היה להשלים עם יחסו הרע של פליפה כלפי הפרוטסטנטים בהולנד, ועד מהרה הפך למנהיג ההתנגדות לשלטון הספרדי. בשנת 1567 נשלח הדוכס מאלבה להולנד על מנת לכפות עליה את מרותו של פליפה. וילם הבין שאם הולנד רוצה לפרוק מעליה את עול השלטון הספרדי, אין לה ברירה אלא להילחם בו.
הנסיונות הראשונים להילחם בשלטון הספרדי נכשלו. בשנת 1576 חתמו שבעה-עשר המחוזות של הולנד, במידה רבה בזכות מאמציו של וילם, על אמנה שבה התחייבו להתאחד נגד ספרד, וכך אילצו את הספרדים לתת להם במידה מסוימת חופש דתי. עשרת המחוזות הדרומיים חתמו על איחוד, בו הכריזו על עצמאותם מספרד.
בשנת 1581 נבחר וילם במקומו של פליפה. כעבור שלוש שנים, ב-10 ביולי 1584, נרצח וילם בידי שכיר חרב של פליפה בלתסר ז'ראר. המנון הולנד נכתב לכבודו ונחשב להמנון הלאומי העתיק בעולם.